I Lyngby producerer firmaet hver dag filterpapiret i store ruller i op til to kilometer. Materialet kan bruges i en lang række sammenhænge, og udviklingsmulighederne for brug af materialet er enormt. Derfor tæller forskerne stadig omkring 40 mand af virksomhedens omkring 100 ansatte.

Kopieret fra naturen

Måden, filteret fungerer på, er kopieret fra naturen selv.

- Aquaporin er et molekyle, som filtrerer vand i levende celler og overalt i naturen. Vores teknologi går ud på at genbruge naturens egen måde til at filtrere vand på. Hvor du både bruger klassisk ingeniørvidenskab og bioteknologi til at skabe en helt ny teknologi med, forklarer Peter Holme Jensen.

Aquaporin er et godt eksempel på, hvordan forskning selv i de tidlige stadier på universiteterne kan føre til kommercielle ideer. Og det viser også at investering i forskning er vejen frem for nye ideer med potentiale.

Det lykkedes for Aquaporin at skaffe finansiering fra investorer og fonde rundt omkring i verden. Både fra Innovationsfonden i Danmark, EU-kommissionen og fra regeringen i Singapore.

Mange har altså troet på ideen. Og i Lyngby har Peter Holme Jensen også meget store forventninger til produktet. Han forudser, at det kan afsalte havvand, behandle industrielt spildevand og lave procesvand til forskellige industrier.